## El Consell sol·licita al Govern d’Espanya la declaració de zona afectada greument per als municipis que han patit danys per les pluges i el graníssol de principis de maig

*** ​​​​​​​​​​​El Ple del Consell insta el Govern central a activar subvencions per a la reparació d’infraestructures agràries, mesures fiscals i exempció de pagaments a la Seguretat Social
* Els fenòmens meteorològics han provocat importants danys en explotacions agrícoles, en infraestructures agràries i camins rurals especialment en les comarques de la Vall d’Albaida, el Camp de Túria, la Serrania i Utiel-Requena en la província de València i la Plana Baixa a Castelló**

El Ple del Consell ha aprovat, a proposta de la Conselleria d’Agricultura, Aigua, Ramaderia i Pesca, sol·licitar al Govern d’Espanya la declaració de zona afectada greument per una emergència de protecció civil per als municipis que es van vore afectats pel graníssol i les intenses pluges de principis del mes de maig.

Durant els dies 4, 8, 9 i 10 de maig de 2025, diversos municipis de l’interior de la província de València i de la província de Castelló es van vore greument afectats per un episodi de precipitacions concatenades d’intensitat elevada. Estos fenòmens meteorològics adversos han provocat importants danys en explotacions agrícoles, especialment en cultius de cítrics, vinyes, ametler, fruiters, hortalisses i cereal; afeccions en infraestructures agràries i camins rurals, així com pèrdues econòmiques severes per al sector agrari i agroalimentari de les zones afectades.

Concretament, les comarques més afectades han sigut la Vall d’Albaida, el Camp de Túria, la Serrania i Utiel-Requena en la província de València i la Plana Baixa en la de Castelló.

Per totes estes raons es procedix a sol·licitar al Govern d’Espanya que, en coordinació amb la Generalitat, s’activen les mesures de suport, previstes en el marc de la Llei del sistema nacional de protecció civil, com ara subvencions per a la reparació d’infraestructures agràries, mesures fiscals i exempció de pagaments a la Seguretat Social, així com ajudes directes a titulars d’explotacions agràries afectades i qualsevol altra ajuda que poguera articular-se.

Fecha: 13/05/2025